Kim Edberg Andersen (DD), 2025-02-27:
Først vil jeg sige, at det er med stor glæde, jeg stiller mig op et sted, hvor jeg har formandens ord for, at jeg bare kan tale lige så længe, jeg har lyst.
Det har jeg set frem til længe, så det har jeg tænkt mig at udnytte.
Når man kender fru Theresa Scavenius og man læser beslutningsforslaget, bliver man jo glad i maven, for det er virkelig et fru Theresa Scavenius-forslag – altså hvor man tager de ting ud, hvor man tænker, at det primært er landbrugets ting, så det går godt.
Jeg tænkte jo, at hvis vi kun skal bruge ressourcer i Danmark ud fra de ressourcer, der nu er i Danmark, er der mange veganere, der bliver rigtig kede af det, når avokadoerne og mandlerne forsvinder.
For når man lægger det her husholdningsprincip – og jeg kommer lige tilbage til, hvorfor det kan være en god idé – ud over det nu, kræver det jo, at man ser Danmark som en selvstændig identitet i verden, hvor der ikke kommer noget inflow – der retter formanden mig lige om lidt – andre steder fra.
Problemstillingen med at tage det her husholdningsprincip er jo dybest set, at verden aldrig er helt sort-hvid.
Vi kan bare tage den her grønne trepart, hvor ministeren har stået og sagt, at nu er vi alle sammen med i den grønne trepart, men vi blev smidt ud, fordi vi tænkte, at det var tåbeligt med en CO 2 -afgift.
Det var ikke det, man tænkte, da man ville have en CO 2 -afgift på landbruget.
Det gjorde Danmarksdemokraterne, for vi lever jo i en åben økonomi.
Der, hvor jeg vil give ordføreren fuldstændig ret, er, at man jo skal passe på med at bruge mere, end man har.
Det skal man både derhjemme, og det skal man selvfølgelig også, når man bruger jordens ressourcer, og det er der, jeg kan mærke ordføreren i selve forslaget.
I Danmarksdemokraterne har vi bare en tro på, at vi har den mekanisme allerede, for jeg er fuldstændig enig i, at vi har stolpe op og stolpe ned af statsansatte, der sidder og vælter rundt i systemet og regulerer og gør det dyrere for virksomhederne.
Hver eneste gang en politiker vil ændre på et eller andet, så ansætter vi 500 nye i staten.
Det er umuligt at sidde i derude.
Men jeg var overrasket over, at regeringen ikke tog det til sig, for den her regering er jo kendt for, at vi aldrig haft flere statsansatte.
Jeg var lidt bekymret i forhold til talen i dag for, at ministeren havde taget det ned og sagt: Ja, det er dejligt; jeg ansætter 1.000 nye i staten i morgen.
For det er det, som socialdemokrater normalvis kan lide at gøre.
Så det var lidt bekymrende.
I Danmarksdemokraterne er vi oprigtigt bekymrede for, at med det, der allerede er sat i værk lige nøjagtig med hensyn til fosfor og kvælstof og CO 2 i forhold til de industrier, der er berørt af det, så vil et forslag som det her føre til et endnu større tryk – det er jeg bekymret for.
For man kunne jo godt gøre det på ordførerens måde, men det kræver så, at man, samtidig med at man indfører det, er villig til at afskaffe de andre ting, man gør.
Det er jo en meget, meget ny måde at se på, hvad vi bruger af ressourcer i Danmark.
Så vi er positive over for, at vi ikke skal bruge mere end det, vi har.
Men virkeligheden er, at der jo er enormt mange kontrolinstanser.
Danmarksdemokraterne blev smidt ud, fordi vi syntes, det var tåbeligt i forhold til CO 2 , og så måtte vi heller ikke forholde os til vandmiljøet, for det tog man lige pludselig også med i den grønne trepart.
Vi vil meget, meget gerne se på de problemstillinger, der kan være med udledning af fosfor og kvælstof, for der har ordføreren fuldstændig ret i, at det skal vi have set på.
Vi har allerede sat så meget byrdefuldt i gang, som ikke er udrullet endnu, at jeg har svært ved at se, at dansk landbrug og rigtig mange produktionsvirksomheder i Udkantsdanmark kan overleve det overgreb, de ser fra partier som Venstre og Socialdemokraterne lige nu.
Lad os nu se, hvad der er sat i gang, og om det virker.
Der kan jeg godt være meget tvivlende over for det, hvis vi ruller det tilbage til det, jeg sagde skete, dengang vi indførte CO 2 -afgiften på landbruget og dansk mælk.
Vi får den lækreste mælk fra Tyskland nu og har fået økologerne til at lave konventionel mælk, fordi markedet bestemmer.
Og det er jo den mekanisme, som jeg køber ind på, altså at markedet kan bestemme.
Jeg tror, at markedet kan bestemme meget mere, end det gør lige nu.
Det er bare ramt af, at der sidder 179 mennesker i Danmark og tænker, at de ved bedre, for så indfører vi nemlig tåbelige ting, og så får vi den overadministration, og så får vi uigennemsigtig lovgivning herinde, hvor det bliver ganske små mærkesager.
Den næste gule breaking news-bjælke er jo den, der fører til, at vi sidder og stemmer noget igennem lige om lidt, som så bliver indført i en endnu større lov, som almindelige mennesker ikke kan finde vej i.
For det er faktisk det, jeg hører, og som skal roses – selv om vi ikke kan støtte forslaget, skal det roses – altså den forsimplingstankegang, der i hvert fald ligger i ordførerens forslag, med, at man kan lave det om til et husholdningsbudget, hvor alle mennesker kan følge med i det.
Kunne man gøre det samme med den danske skattelovgivning, var man kommet rigtig, rigtig langt.
Men det kræver, at man fra dag et skifter det ene ud med det andet, for ellers bliver det bare endnu mere bureaukrati, endnu flere ansatte i det offentlige og Socialdemokraterne, der bliver endnu gladere, når de så kan få lov til at flytte mængden af arbejdskraft fra det private til staten.